**Obrazloženje**

**Nacrta Statutarne odluke o izmjenama i dopunama Statuta Općine Sirač**

Zakonom o izmjenama i dopunama Zakona o lokalnoj i područnoj (regionalnoj) samoupravi (Narodne novine, broj 144/20) utvrđena je obveza usklađivanja Statuta Općine s istim u roku 60 dana od dana njegovog stupanja na snagu (Zakon je stupio na snagu 24. prosinca 2020. godine).

Sukladno navedenom Zakonu, ovim nacrtom Statutarne odluke o izmjenama i dopunama Statuta Općine Sirač predlažu se izmjene i dopune odredbi koje se tiču raspisivanja referenduma, zborova građana, podnošenja peticija građana, broja članova Općinskog vijeća (umjesto dosadašnjih 11 Zakon propisuje 9 članova Općinskog vijeća za jedinicu lokalne samouprave koja ima između 1.000 i 2.500 stanovnika), uvjete za mogućnost održavanja sjednica Općinskog vijeća elektroničkim putem, dodatne razloge za raspuštanje Općinskog vijeća, ukida zamjenika načelnika (Zakon za jedinicu lokalne samouprave koja ima manje od 10.000 stanovnika ne propisuje zamjenika načelnika, osim za gradove koji su sjedišta županije) te proračuna i privremenog financiranja Općine. Također se detaljnije reguliraju odredbe vezane uz naknadu za rad u Općinskom vijeću. Nadalje, nomotehnički se uređuju i odredbe koje se odnose na raspuštanje Općinskog vijeća i imenovanje povjerenika Vlade RH. Izmjenama i dopunama Statuta isti se usklađuje i s odredbama Zakona o lokalnoj i područnoj (regionalnoj) samoupravi (Narodne novine, broj 98/19), a vezano uz ukidanje ureda državne uprave u županijama.

Statutarna Odluka o izmjenama i dopunama Statuta Općine Sirač predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Statutarne odluke o izmjenama i dopunama Statuta Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Statutarne odluke o izmjenama i dopunama Statuta Općine Sirač uputit će se na donošenje Općinskom vijeću Općine Sirač.